MT Il-Ġurnal Uffiċjali tal-Unjoni Ewropea C 95/27

Pubblikazzjoni ta’ applikazzjoni għal emenda skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għall-prodotti agrikoli u oġġetti tal-ikel

(2018/C 95/14)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

APPLIKAZZJONI GĦALL-APPROVAZZJONI TA’ EMENDA MHUX MINURI FL-ISPEĊIFIKAZZJONI TA’ DENOMINAZZJONI TA’ ORIĠINI PROTETTA JEW TA’ INDIKAZZJONI ĠEOGRAFIKA PROTETTA

Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012.

“BRIOCHE VENDÉENNE”

Nru tal-UE: PGI-FR-02294 — 24.2.2017

DOP ( ) IĠP ( X )

1. Grupp applikant u interess leġittimu

Vendée Qualité Maison de l’Agriculture 21, boulevard Réaumur 85013 La Roche-sur-Yon Cedex FRANCE Tel.+33 251368251 Faks: +33 251368454 Posta elettronika: contact@vendeequalite.fr

Kompożizzjoni

Din l-assoċjazzjoni tlaqqa’ lill-operaturi kollha tal-qasam tal-IĠP “Brioche vendéenne” (furnara artiġjanali, manifatturi distributuri u artiġjani b’linja ta’ manifattura, industrijalisti, mtieħen u impriżi li jkissru l-bajd). Għalhekk, l-assoċjazzjoni għandha d-dritt leġittimu li titlob l-emendi fl-ispeċifikazzjoni tal-prodott.

2. Stat membru jew pajjiż terz

Franza

3. Intestatura tal-ispeċifikazzjoni affettwata mill-emenda

— ☐ Isem tal-prodott — ☒ Deskrizzjoni tal-prodott — ☐ Żona ġeografika — ☒ Prova tal-oriġini — ☒ Metodu ta’ produzzjoni — ☒ Rabta — ☒ Tikkettar — ☒ Oħrajn: aġġornament tad-dettalji ta’ kuntatt, taż-żona ġeografika, tal-istruttura ta’ kontroll, ta’ rekwiżiti nazzjonali, tal-annessi

4. Tip ta’ emenda/i

— ☒ Emenda fl-ispeċifikazzjoni tal-prodott ta’ DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 — ☐ Emenda fl-ispeċifikazzjoni tal-prodott ta’ DOP jew IĠP irreġistrata, li għaliha ma jkunx ġie ppubblikat dokument uniku (jew ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012

5. Emenda/i

5.1. Intestatura “Deskrizzjoni tal-prodott”

Dan il-kapitolu qed isirulu emendi fi stil li essenzjalment jelimina r-ripetizzjonijiet.

Għalhekk, il-paragrafu:

“minħabba t-togħma tagħha: b’togħma konsistenti mar-riħa tagħha, jiġifieri aroma predominanti ta’ brandi jew brandi u xi essenza (ilma żahar jew vanilla), flimkien ma’ togħma inqas qawwija ta’ butir”

huwa sostitwit bil-paragrafu:

“minħabba t-togħma tagħha ddominata minn aroma li ġejja mill-użu tal-brandi u xi drabi ta’ xi essenza oħra (ilma żahar u/jew vanilla), flimkien ma’ togħma inqas qawwija ta’ butir”

Fis-sentenzi li jirrigwardaw l-irwejjaħ, l-espressjoni “u/jew” tieħu post il-kelma “jew”: “ilma żahar u/jew vanilla”, “ta’ vanilla u/jew ta’ ilma żahar”.

Il-possibbiltà li jitħalltu żewġ aromatizzanti oħrajn fl-istess taħlita b’hekk hija indikata b’mod espliċitu. Din tirrifletti l-prattika tal-operaturi li jinterpretaw il-kelma “jew” bħala li tista’ tfisser “u”.

Dawn l-emendi ma jaffettwawx il-prodott u lanqas ir-rabta kawżali.

5.2. Intestatura “Prova tal-oriġini”

Jiżdied dan il-paragrafu:

“Il-biċċiet tal-għaġina li jkunu se jiġi ffriżati jiġu ppakkjati u identifikati qabel l-iffriżar. L-istruzzjonijiet tal-iffriżar eventwali tal-biċċiet tal-għaġina huma mogħtija fid-dokument tal-manifattura.”.

Din iż-żieda hija meħtieġa biex tiġġustifika t-traċċabbiltà tal-biċċiet ta’ għaġina ffriżati li huma awtorizzati fl-ispeċifikazzjonijiet emendati (ara l-punt 5.3. hawn taħt dwar il-metodu ta’ produzzjoni).

Dan il-kapitolu tal-ispeċifikazzjonijiet sarulu wkoll xi emendi fl-istruttura tiegħu (tneħħew ir-ripetizzjonijiet, saret distinzjoni bejn l-awtorizzazzjoni tal-operaturi u ż-żamma ta’ reġistri u dokumenti għat-traċċabbiltà, paragrafu ġie mċaqlaq…) biex il-kitba tiegħu tkun aktar ċara.

Il-provi tal-oriġini tal-prodott ma tmessewx.

5.3. Intestatura “Metodu ta’ produzzjoni”

Materja prima (tabella tal-karatteristiċi)

— Dqiq

Il-kliem: “45 sa 55 % dqiq tal-qamħ għall-ħobż tat-tip 55 jew 45”

jinbidel bi:

“42 sa 52 % dqiq tal-qamħ għall-ħobż tat-tip 65, 55 jew 45”

L-ispeċifikazzjonijiet fis-seħħ jippermettu l-użu ta’ żewġ tipi ta’ dqiq tal-qamħ, it-tip 45 u t-tip 55. L-ispeċifikazzjonijiet emendati jintroduċu, tip ġdid ta’ dqiq, it-tip 65.

Id-dqiq tat-tip 65 huwa xi ftit aktar rikk u jintuża spiss fil-manifattura ta’ kejkijiet bħall-IĠP “Brioche vendéenne”. Huwa t-tweġiba teknoloġika għan-nuqqas ta’ proteini fil-varjetajiet attwali tal-qamħ li saret possibbli minħabba l-progress fit-tħin. L-introduzzjoni ta’ dan it-tip ġdid ta’ dqiq ma tbiddilx il-karatteristiċi organolettiċi u teknoloġiċi bħal-lewn, it-togħma tad-dqiq jew it-tlugħ tajjeb tal-għaġina.

L-ispeċifikazzjonijiet attwali jipprovdu proporzjon ta’ dqiq ta’ bejn 45 u 55 % tal-piż tal-għaġina. L-emenda baxxiet dan il-proporzjon għal rata ta’ bejn 42 u 52 %.

Dan it-tnaqqis fil-proporzjon tad-dqiq huwa possibbli minħabba r-rata ta’ assorbiment tad-dqiq attwali, speċjalment ta’ dak tat-tip 65. It-tnaqqis jippermetti li jiżdied il-proporzjon tal-ingredjenti l-oħrajn ta’ aktar kwalità bħall-bajd, il-butir, iz-zokkor jew il-brandi. Il-karatteristiċi organolettiċi speċifiċi tal-“Brioche vendéenne” jistgħu biss jissaħħu b’din l-emenda.

— Butir

L-ispeċifikazzjonijiet fis-seħħ jindikaw rata ogħla minn 12,5 % ta’ “butir frisk jew ikkonċentrat”. Fl-ispeċifikazzjonijiet emendati żdied il-kliem “espress f’butir rikostitwit”.

Il-kalkolu tal-butir rikostitwit ġie miżjud f’qiegħ il-paġna:

“Il-perċentwal minimu ta’ butir li jrid jiddaħħal fir-riċetta huwa indikat b’referenza għall-butir fin b’kontenut ta’ 82 % xaħam tal-butir. Jekk jintuża butir ikkonċentrat b’Y % xaħam tal-butir (Y ogħla minn 96 %), l-ekwivalenti f’butir rikostitwit huwa kkalkulat skont din il-formula: ”

Dawn iż-żidiet jippermettu li jiġi ċċarat il-proporzjon minimu ta’ butir, frisk jew ikkonċentrat fl-għaġina. Dan il-proporzjon jikkorrispondi għall-prattiki tal-manifatturi u jiżgura li jinżammu l-ispeċifiċitajiet tal-IĠP “Brioche vendéenne”.

— Aroma alkolika

Il-kliem: “minimu ta’ 0,5 %:

brandi jew Rhum

Cognac mhux metilizzat b’minimu ta’ 44°”

jinbidel bi:

“≥ 0,5 % brandi jew Rum jew minimu ta’ 44 % Cognac mhux metilizzat”

Din l-emenda telimina l-ambigwità. Hija tirregola l-prattiki tal-operaturi tas-settur li jużaw alkoħol għal kull taħlita u mhux taħlita ta’ Cognac mhux metilizzat mal-brandi jew mar-Rum.

— L-aroma

Il-kliem: “Fakultattiv. Jekk jintużaw: vanilla naturali jew simili għal dik naturali, jew ilma żahar”

jinbidel bi:

“Fakultattiv. Essenza naturali tal-vanilla jew essenza b’togħma ta’ vanilla u/jew ilma żahar”

Dan il-kliem iqis l-iżvilupp fir-regolament relatat mad-definizzjoni tal-aromi u jirregola l-prattiki tal-operaturi tas-settur li tradizzjonalment jistgħu jitħajru jużaw aromatizzanti wieħed jew taħlita tat-tnejn.

Il-proċess ta’ manifattura (tabella)

— L-iffriżar tal-biċċiet tal-għaġina:

L-ispeċifikazzjonijiet emendati jintroduċu l-possibbiltà li l-biċċiet tal-għaġina jiġu ffriżati waqt li jispeċifikaw:

“Temperatura ta’ inqas minn –12 °C Tul massimu ta’ żmien fil-friża huwa ta’ 15-il jum”

Iż-żieda tal-iffriżar fil-proċess ta’ manifattura tinvolvi l-emenda ta’ diversi stadji: għall-mistrieħ, ġie miżjud li f’każ li tkun se tiġi ffriżata l-għaġina għandha titħalla tistrieħ għal mill-inqas 30 minuta; għall-fermentazzjoni bejn it-tmiem tal-għaġna u l-bidu tas-sajran (il-fażi tat-tħejjija), li sseħħ wara li l-prodott ikun inħall, it-tul ta’ ħin permess bejn il-ħruġ tal-biċċiet tal-għaġina mill-friża u l-ħami tagħhom huwa ta’ minimu sitt sigħat sa massimu ta’ 24 siegħa. Dan il-ħin jiżgura li s-silġ ikun niżel kollu u li l-għaġina titla’ tajjeb.

Dawn iż-żidiet ġew trasposti wkoll fid-dijagrammi tal-manifattura u tad-diversi tulijiet ta’ ħin skont il-metodu ta’ manifattura.

Din l-emenda tal-ispeċifikazzjonijiet tintroduċi proċess tekniku ġdid fejn hemm fluss kontinwu bejn il-mistrieħ tal-biċċiet tal-għaġina, l-immaljar u l-iffriżar. Dan ser jgħin lill-operaturi ż-żgħar jivvalorizzaw it-tħejjija kollha tagħhom għall-brijoxxa IĠP “Brioche vendéenne”. Fil-fatt, ħafna operaturi jħejju volumi kbar ta’ għaġina biex jiksbu prodott omoġenju, skont it-tradizzjonijiet. Il-biċċiet tal-għaġina li jkunu se jiġu ffriżati jiġu ppakkjati u identifikati. L-operaturi se jkunu jistgħu jneħħuhom mis-silġ u jaħmuhom fi kwantitajiet iżgħar, skont il-bejgħ tagħhom. Il-limitu ta’ mhux aktar minn 15-il ġurnata maħżuna jiżgura li l-iffriżar ikun temporanju u li l-karatteristiċi tal-għaġina wżata għall-produzzjoni tal-IĠP “Brioche vendéenne” jiġu ppreżervati kemm jista’ jkun.

L-iffriżar tal-biċċiet tal-għaġina, li jwaqqaf għal ftit żmien l-attività tal-ħmira, ma għandux effett fuq l-għan tar-riżultat.

— L-ifformar u l-immaljar

Is-sentenzi: “Brijoxxa mmaljata bi 3 strixxi jew f’għamla ta’ 3 strixxi” u “F’dak li jirrigwarda l-għamla u l-preżentazzjoni “metodu bi 3 strixxi”, iż-żewġ tekniki (“3 strixxi” u “strixxa waħda”, ifformati bl-idejn f’malju) jintużaw it-tnejn mill-manifatturi (artiġjani, industrijalisti u bejjiegħa bl-imnut): il-piż totali tal-biċċa/biċċiet tal-għaġina huwa l-istess fiż-żewġ każijiet [jiġifieri mill-inqas 300 g], bħar-riżultat finali wara l-ħami. (ara r-ritratt bil-kulur fil-bidu tal-fajl).”

huma sostitwiti bi:

“Brijoxxa fformata bl-idejn u mmaljata bi 3 strixxi jew bi strixxa waħda ifformata fi 3 strixxi”.

Din l-emenda tissimplifika l-kliem tal-ispeċifikazzjonijiet mingħajr ma tibdlu jew iżżid xi elementi oħrajn.

— L-ippakkjar fil-boroż

L-ispeċifikazzjonijiet fis-seħħ jipprovdu li l-ippakkjar irid isir bejn “mill-inqas siegħa u nofs” sa “mhux aktar minn erba’ sigħat wara l-ħami”.

Fl-ispeċifikazzjonijiet emendati, il-ħin minimu ta’ siegħa u nofs qabel l-ippakkjar ġie eliminat. Din l-eliminazzjoni saret biex kull operatur jorganizza l-ippakkjar skont il-prattika u l-ambjent tax-xogħol tiegħu. L-għan aħħari tal-brijoxxa jibqa’ miżmum (il-preżervazzjoni tal-aromi u tal-irtubija).

Il-ħin massimu tat-tkessiħ baqa’ l-istess.

— Tikkettar

Is-sentenza dwar l-avviżi regolatorji li jidhru fuq it-tikketta tħassret. Id-data sa meta l-prodott jibqa’ tajjeb għall-użu ġiet issostitwita bid-data “best before”. Dawn l-emendi jissodisfaw l-iżviluppi regolatorji fis-seħħ.

— It-trasport

Ir-referenza għall-kundizzjonijiet ta’ trasport tal-“Brioche vendéenne” tneħħiet peress li din taqa’ taħt ir-regolamenti ġenerali.

— Tqegħid fis-suq

Id-dispożizzjoni dwar il-kundizzjonijiet tat-tqegħid fis-suq tal-prodotti (“brijoxxa sħiħa, esposta f’post xott u protett mix-xemx”) tneħħiet peress li taqa’ taħt ir-regolamenti ġenerali u ma tirrigwardax il-kundizzjonijiet ta’ produzzjoni tal-“Brioche vendéenne”.

Il-proċess ta’ manifattura (dijagramma)

Il-kliem “l-ewwel Mistrieħ/fermentazzjoni”

jinbidel bi:

“Mistrieħ/l-ewwel fermentazzjoni”.

Din hija emenda teknika biex tiċċara li hemm mistrieħ wieħed biss u żewġ fermentazzjonijiet.

Il-kunċett ta’: “Metroloġija”

ġie sostitwit bl-indikazzjoni aktar ġenerali ta’: “Traċċabbiltà”.

Il-kelma “Ċertifikazzjoni” tneħħiet u minflokha ntużat il-kelma aktar ċara ta’ “għażla”.

Kompożizzjoni u riċetta — monitoraġġ tal-manifattura

Din il-parti tneħħiet mill-ispeċifikazzjonijiet peress li tinkludi dispożizzjonijiet mhux vinkolanti (pariri, tqabbil mal-brijoxxa Pariġina). L-elementi li jirrigwardaw l-għarfien (it-“tkabbir”) ġew inklużi fit-taqsima dwar ir-rabta maż-żona ġeografika.

5.4. L-intestatura “Rabta maż-żona ġeografika”

Fl-ispeċifikazzjonijiet fis-seħħ, l-elementi dwar ir-rabta maż-żona ġeografika jinsabu f’diversi kapitoli. Ir-rabta hija deskritta b’mod differenti, pereżempju b’parti fuq l-istorja tar-reġjun, ir-rabta bejn din l-istorja reġjonali u t-tradizzjoni ta’ kif issir il-brijoxxa u l-iżvilupp tas-settur tal-“Brioche vendéenne”, parti oħra dwar ir-reputazzjoni dejjem tikber u evidenti tal-prodott, imbagħad parti oħra dwar il-piż ekonomiku tas-settur u l-involviment tal-professjonisti u l-aħħar parti dwar il-motivazzjoni tal-operaturi li jiksbu l-IĠP. L-emendi jikkonsistu fil-ġbir tal-informazzjoni kollha rilevanti u fir-riorganizzazzjoni tal-kapitolu skont il-partijiet mistennija li huma: “L-ispeċifiċità taż-żona ġeografika”, “L-ispeċifiċità tal-prodott” u “Ir-rabta kawżali”. Barra minn hekk, minn mindu l-“Brioche vendéenne” ġiet rikonoxxuta bħala IĠP, ir-reputazzjoni ta’ din il-brijoxxa kompliet tikber u minħabba din il-fama kbira il-konsum tagħha wkoll kiber kif juru ċ-ċifri dwar il-konsum.

Għaldaqstant hija emenda fl-istil li tiffaċilita l-qari tar-rabta tal-“Brioche vendéenne” mal-ambjent ġeografiku tagħha, mingħajr ma ntmessu l-pedamenti ta’ din ir-rabta.

5.5. L-intestatura “Tikkettar”

Il-parti tat-tikkettar ġiet aġġornata biex tieħu inkunsiderazzjoni r-regolamenti ġenerali fis-seħħ. L-Ispeċifikazzjoni attwali tipprevedi t-twaħħil obbligatorju ta’:

“— L-isem għall-bejgħ: “Brioche vendéenne”

— Origine Vendée

— In-numru tat-tikketta jew id-data u l-ħin tal-manifattura

— L-isem, l-indirizz u l-logo tal-korp ta’ ċertifikazzjoni

— L-isem tal-grupp ta’ kwalità applikanti li tiegħu huwa membru l-manifattur.

— il-logo tal-IĠP (jekk ikun il-każ)”

u fit-taqsima tat-tikkettar is-sommarju jipprovdi: “Prodott mibjugħ taħt l-isem ta’ “Brioche vendéenne”.”

Fl-abbozz tal-ispeċifikazzjonijiet emendati u fid-dokument uniku huwa speċifikat li t-tikkettar jinkludi l-informazzjoni li ġejja: “l-isem u l-indirizz tal-korp ta’ ċertifikazzjoni u l-isem u d-dettalji ta’ kuntatt tal-manifattur”.

It-twaħħil tad-denominazzjoni tal-bejgħ li tikkorrispondi għad-denominazzjoni tal-IĠP u l-logo tal-IĠP huma obbligatorji mill-4 ta’ Jannar 2016 li jneħħi l-bżonn li jinżammu dawn id-dispożizzjonijiet fl-ispeċifikazzjonijiet. Lanqas id-dispożizzjoni “OriġineVendée” ma tidher li hija aktar meħtieġa minħabba r-reputazzjoni tal-IĠP “Brioche vendéenne”. Id-dispożizzjoni “In-numru tat-tikketta jew id-data u l-ħin ta’ manifattura” hija informazzjoni dwar it-traċċabbiltà li l-impriżi jippjanaw fil-ħidma tagħhom sabiex jiżguraw il-monitoraġġ tal-lottijiet. Id-dispożizzjoni “L-isem tal-grupp ta’ kwalità applikant li tiegħu huwa membru l-manifattur.” tneħħiet u ġiet sostitwita minn “l-isem u d-dettalji ta’ kuntatt tal-manifattur” li tipprovdi aktar informazzjoni lill-konsumatur.

5.6. L-intestatura “Oħrajn”

— Aġġornament tad-dettalji

Id-dettalji tad-dipartiment kompetenti tal-Istat Membru ġew miżjuda u dawk tal-grupp applikant kif ukoll l-informazzjoni dwar il-kompożizzjoni tiegħu, ġew aġġornati.

— Żona ġeografika

Sabiex jiġu ċċarati l-fażijiet li jitwettqu fiż-żona ġeografika ġiet miżjuda din is-sentenza fl-ispeċifikazzjonijiet: “Iż-żona ġeografika fejn issir il-“Brioche vendéenne”, mill-għaġna sal-ippakkjar tal-prodott, testendi fit-territorju tal-muniċipalitajiet li ġejjin:”

Għal kull dipartiment, il-lista tal-cantons ġiet sostitwita mil-lista tal-muniċipalitajiet relatati. Iż-żona ġeografika ma nbidlitx.

Il-mappa taż-żona ġeografika wkoll ġiet aġġornata. Tneħħa paragrafu relatat mal-ġustifikazzjoni tad-delimitazzjoni taż-żona tal-IĠP “Brioche vendéenne”, peress li l-kontenut tiegħu ġie inkluż fil-parti relatata mal-elementi li jiġġustifikaw ir-rabta mal-ambjent ġeografiku.

Rigward id-dokument uniku, il-lista tal-cantons ġiet aġġornata wara emenda amministrattiva fl-isem tal-cantons u tal-perimetru tagħhom. Dan l-aġġornament kien meħtieġ peress li wara r-reviżjoni tal-cantons li saret fi Franza f’dawn l-aħħar snin inbidlu l-isem u/jew il-perimetru ta’ ċerti cantons. Il-kitba tal-lista tal-cantons elenkata fis-sommarju nbidlet minħabba r-regolamenti Franċiżi, iżda ż-żona inkluża baqgħet l-istess

— Struttura ta’ kontroll

Id-dettalji ta’ kuntatt tal-korp ta’ kontroll inbidlu b’dawk tal-awtorità kompetenti ta’ kontroll. L-għan ta’ din l-emenda huwa li tiġi evitata l-emenda tal-ispeċifikazzjonijiet fil-każ ta’ bidla fil-korp ta’ kontroll.

— Rekwiżiti nazzjonali

Fl-ispeċifikazzjonijiet fis-seħħ il-punti ewlenin li jeħtieġu kontroll mhumiex indikati. Dawn ġew miżjuda fl-ispeċifikazzjonijiet emendati, skont ir-rekwiżiti nazzjonali.

— Annessi

L-annessi tal-ispeċifikazzjonijiet fis-seħħ tneħħew. Fil-fatt kienu jikkonsistu f’elementi mhux vinkolanti mehmuża bħala eżempji (kummenti tal-istampa, tikketti, studji storiċi, eċċ.).

DOKUMENT UNIKU

“BRIOCHE VENDÉENNE”

Nru tal-UE: PGI-FR-02294 — 24.2.2017

DOP ( ) IĠP ( X )

1. Isem/Ismijiet

“Brioche vendéenne”

2. Stat Membru jew Pajjiż Terz:

Franza

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3. Ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f’1

Il-“Brioche vendéenne” hija brijoxxa mmaljata, bil-wiċċ dehbi, b’forma regolari tonda, ovali jew rettangolari. Dejjem tinbiegħ friska, sħiħa jew imqatta’ ġo dixx tal-karti u ppakkjata f’borża. Il-brijoxxa tkun tiżen mill-inqas 300 gramma.

Il-qalba tagħha għandha lewn omoġenju u struttura kollha toqob li meta tittiekel tinħass ħafifa, tiġġebbed xi ftit iżda li tinħall faċilment fil-ħalq.

Ir-riħa tagħha hija kumplessa iżda bilanċjata bejn riħa ta’ butir, aroma ta’ brandi jew rum u xi drabi rwejjaħ oħrajn ta’ vanilla u/jew ta’ ilma żahar. It-togħma tagħha hija rikka, ħelwa u fragranti.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Id-dqiq użat ġej minn qamħ adatt għall-ħobż, li jikber fir-reġjuni taċ-ċereali li ġejjin: Centre, Grand Ouest (Pays de la Loire, il-Bretanja, in-Normandija, Poitou-Charentes), kif ukoll Beauce u Brie (referenzi ġeografiċi: “Code et nomenclature des régions agricoles de la France au 1er janvier 1971”, ippubblikat fl-1974 taħt l-awtorità konġunta tal-INSEE u tal-SCEES). Kemm il-manifatturi ż-żgħar u dawk industrijali kif ukoll id-distributuri jagħżlu dawn il-qmuħ ta’ dawn ir-reġjuni minħabba l-karatteristiċi tekonoloġiċi u l-kwalità tagħhom: id-dqiq irid ikollu kapaċità ta’ ħami ta’ mill-inqas 180 W; il-kontenut totali tal-proteini jrid ikun mill-inqas 10,5 %.

Il-bajd u l-ħalib ukoll ġejjin miż-żona ġeografika.

Il-butir ġej miż-żona ġeografika u mir-reġjun Grand-Ouest ta’ Franza (Pays de la Loire, il-Bretanja, in-Normandija u Poitou-Charentes).

Il-melħ ġej mill-kosta tal-Atlantiku bejn l-estwarju tal-Gironde u l-kosta tan-naħa t’isfel tal-Bretanja, b’mod partikolari l-île de Ré, Noirmoutier u Guérande.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-fażijiet kollha tal-produzzjoni tal-“Brioche vendéenne”, mill-għaġna sal-ħami tal-prodott iseħħu fiż-żona ġeografika.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

L-ippakkjar isir fiż-żona ġeografika.

L-ippakkjar isir malajr kemm jista’ jkun wara l-ħami biex jiġu ppreżervati l-karatteristiċi organolettici. L-ippakkjar veloċi ta’ dan il-prodott mimli zokkor jipproteġi kontra l-insetti, il-mikrobi u fl-istess ħin il-“Brioche vendéenne” tibqa’ ratba u bl-aromi intatti.

3.6. Regoli speċifiċi dwar it-tikkettar

Mingħajr preġudizzju għar-regolamenti fis-seħħ, it-tikkettar jinkludi:

— L-isem u l-indirizz tal-korp tal-ispezzjoni

— L-isem u d-dettalji ta’ kuntatt tal-manifattur.

4. Definizzjoni fil-qosor taż-żona ġeografika

Id-dipartiment ta’ Vendée: id-dipartiment kollu.

Id-dipartiment ta’ Loire-Atlantique: il-cantons ta’ Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou u l-partijiet tal-muniċipalitajiet ta’ Indre u ta’ Nantes fin-Nofsinhar tal-Loire.

Id-dipartiment ta’ Maine et Loire: il-muniċipalitajiet ta’ Chalonnes-sur-Loire, Chaudefonds-sur-Layon, Denée, Rochefort-sur-Loire u l-cantons ta’ Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges u Saumur, minbarra l-partijiet tal-muniċipalitajiet ta’ Les Ponts-de-Cé u ta’ Saumur li jinsabu fit-Tramuntana tal-Loire.

Id-dipartiment ta’ Deux-Sèvres: il-muniċipalitajiet ta’ Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé u l-cantons ta’ Autize-Égray, Bressuire, Cerizay, il-canton ta’ Frontenay-Rohan-Rohan minbarra l-muniċipalità ta’ Granzay-Gript, il-cantons ta’ Mauléon, Parthenay, La Plaine Niortaise, Saint-Maixent-l’École, Thouars u l-canton tal-Val du Thouet minbarra l-muniċipalitajiet ta’ Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé u Tessonnière.

Id-dipartiment ta’ Charente-Maritime: il-cantons ta’ Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères u l-canton ta’ Tonnay-Charente minbarra l-muniċipalitajiet ta’ Échillais, Port-des-Barques, Saint-Nazaire-sur-Charente u Soubise.

5. Rabta maż-żona ġeografika

Speċifiċità taż-żona ġeografika

L-element naturali

Iż-żona ġeografika tal-“Brioche vendéenne” li tinsab fuq ix-xtut tal-Atlantiku bejn il-bliet portwarji ta’ Nantes u La Rochelle, tgawdi minn klima oċeanika moderata, li tivvaforixxi firxa wiesgħa ta’ produzzjonijiet. Id-diversità ġeoloġika tagħha hija l-oriġini ta’ ambjenti varjati:

— il-Bocage ta’ Vendée, fin-naħa ta’ isfel tal-Massif Armorikan li huwa kkaratterizzat minn sistema agrarja ddedikata għat-trobbija tal-bhejjem fil-forom kollha tagħha;

— il-Pjanura ta’ Vendée fuq in-naqal sekondarju, iddedikata l-aktar għaċ-ċereali;

— fil-bur taż-żoni baxxi ’l ġewwa mill-kosta li spiss ikunu miksija bil-ħaxix;

— mal-kosta, il-bwar salmastri rinomati u ċ-ċentri turistiċi tal-għawm li jagħmlu mid-dipartiment ta’ Vendée it-tieni destinazzjoni turistika Franċiża.

L-element uman

‘Il bogħod mir-rotot il-kbar ta’ komunikazzjoni, iż-żona ġeografika hija l-benniena ta’ komunità ta’ nies magħquda madwar valuri komuni u gastronomija rikka u varjata. Bħala reġjun marbut mar-reliġjon, il-festi tal-Għid li kienu jfissru t-tmiem tax-xitwa fl-aħħar tar-Randan, kienu okkażjoni ideali għall-pasti u kejkijiet mimlija zokkor, bajd u butir. Fil-Vendée, dawn il-kejkijiet kienu jiddistingwu ruħhom bil-qalba densa tagħhom, minħabba li l-fermentazzjoni tal-għaġina kienet tiġi interrotta. Dawn kienu jissejħu “pain de Pâques” (ħobż tal-Għid), “galette pacaude”, “alize” jew “gâche” (tipi ta’ ħobż ħelu f’forom differenti) (Association vendéenne du goût, Produits du terroir et recettes traditionnelles de Vendée (Prodotti lokali u riċetti tradizzjonali ta’ Vendée), Edizzjoni L’Étrave, 1995). “Sibt il-Għid huwa ddedikat kollu għall-produzzjoni ta’ dawn il-kejkijiet brijoxxi, spiss enormi” (Anne-Christine Beauviala u Nicole Vielfaure, Fêtes, coutumes et gâteaux, (Festi, drawwiet u kejkijiet) Edizzjoni C. Bonneton, 1978).

Fis-seklu dsatax, il-manifattura tal-kejkijiet, li sa dak iż-żmien kienet issir min-nisa tad-dar, għaddiet għand il-furnara. Huwa f’dan iż-żmien li fil-Vendée tfaċċat il-“brijoxxa mmaljata”, magħmula minn dqiq, bajd u butir, imħawra bil-brandi, xi ftit vanilla u ilma żahar. Huwa kejk tal-okkażjoni, assoċjat ma’ avvenimenti importanti bħall-Ewwel Tqarbina jew it-Tiġijiet. It-tradizzjoni kienet titlob li l-parrini tal-għarusa jagħtu brijoxxa kbira (Edmond Bocquier, La Terre vendéenne (Iż-Żona ta’ Vendée), Jannar 1906). Dan il-kejk kien jinġarr fuq speċi ta’ branda u kulħadd kien jiżfen madwarha (Abel Hugo, France pittoresque (Franza pittoreska), Edizzjoni Delloye, 1835). Din l-użanza għadha ssir sal-lum fil-Vendée.

Bil-wasla tal-ferrovija u mbagħad bl-iżvilupp tat-turiżmu fis-seklu għoxrin, l-ekonomija ta’ Vendée infirxet lil hinn mit-territorju. L-artiġjanat u l-industrija żviluppaw fil-kampanja u ħolqu mudell ekonomiku oriġinali (Jean Renard, La Vendée, un demi-siècle d’observation d’un géographe (Il-Vendée, nofs seklu ta’ osservazzjoni ta’ ġeografu) Presses universitaires de Rennes, 2004). L-artiġjani bdew jikkummerċjalizzaw il-prodott tagħhom, biex il-brijoxxi xterdu barra minn Vendée. F’April 1949, l-Association des Vendéens de Paris organizzat il-bejgħ tal-brijoxxa b’risq il-karità fil-belt kapitali. Kien f’din l-okkażjoni li tfaċċa l-isem ta’ “Brioche vendéenne”, biex jiddistingwiha mill-brijoxxi l-oħrajn (Frédéric Ziegerman, Le Guide des pays de France (Il-gwida tar-Reġjuni ta’ Franza), Edizzjoni Fayard, 1999).

Minn dakinhar, l-operaturi kollha adottaw ir-riċetta tal-prodott li ntirtet mit-tradizzjoni, b’fermentazzjoni doppja fit-tul, l-iffurmar u l-immaljar bl-idejn tal-biċċiet ta’ għaġina, ħami f’temperatura moderata u l-ippakkjar tal-prodott ftit wara li joħroġ mill-forn. Id-delimitazzjoni taż-żona ġeografika, li tinkludi Vendée amministrattiva u ż-żoni tal-madwar tad-dipartimenti ġirien, hija bbażata fuq il-lokalizzazzjoni ta’ dan l-għarfien, li tirrifletti ċ-ċaqliq tal-furnara u tal-apprendisti mħarrġa f’Vendée.

Speċifiċità tal-prodott

Il-“Brioche vendéenne” tintgħaraf mill-forma mmaljata tagħha li ntirtet minn iffurmar bl-idejn speċifiku msejjaħ “metodu bi 3 strixxi”. Fil-parti l-kbira tiġi ppreżentata f’forma rettangolari, iżda f’ċerti okkażjonijiet tista’ tkun ukoll ovali jew tonda. Hija tiġi b’qoxra minfuħa u kemmxejn dehbija. Tista’ tinbiegħ imqatta’ jew sħiħa. Titqiegħed fuq dixx tal-karti u tiġi ppakkjata f’borża trasparenti magħluqa.

Meta titqattal-qalba tkun kollha toqob, tiġġebbed xi ftit iżda ħafifa ħafna. It-togħma ta’ din il-qalba ratba u li ddub malajr fil-ħalq għandha aromi sottili ta’ butir u brandi jew rum, b’laqta ħafifa ta’ vanilla u/jew ilma żahar. It-togħma tagħha hija rikka minħabba l-proporzjon għoli ta’ butir u bajd, u aktar ħelwa mill-parti l-kbira tal-brijoxxi.

Rabta kawżali

Ir-rabta kawżali bejn l-ispeċifiċitajiet tal-prodott u l-ispeċifiċitajiet taż-żona hija bbażata kemm fuq kwalitajiet partikolari tal-prodott (kompożizzjoni, togħma, dehra, sawra) kif ukoll fuq ir-reputazzjoni tiegħu.

Kompożizzjoni u togħma marbuta mal-karatteristiċi taż-żona ġeografika

Tista’ tiġi stabbilita rabta bejn il-karatteristiċi tal-ambjent u l-ingredjenti li jifformaw il-“Brioche vendéenne”:

— il-produzzjoni abbondanti ta’ butir u ħalib hija dovuta għall-klima oċeanika li jgawdi minnha r-reġjun, li tiffavorixxi t-trobbija tal-bovini, speċjalment fil-Bocage ta’ Vendée u fiż-żoni tal-bur;

— minħabba din il-klima moderata u s-sistema agrarja ta’ għelieqi u arbuxelli jitrabbew ukoll kwantitajiet kbar ta’ tjur li jiżgura ammont kbir ta’ bajd, l-aktar qrib l-Għid;

— il-ħamrija fertili tal-Pjanura ta’ Vendée u ż-żoni mnixxfa tal-bur ippermettew sa mill-Medju Evu l-iżvilupp tal-produzzjoni taċ-ċereali taħt il-protezzjoni tal-abbaziji;

— minħabba li Cognac jinsab qrib in-Nofsinhar taż-żona ġeografika żviluppat il-produzzjoni artiġjanali tal-brandi li jintuża fil-produzzjoni ta’ dawn il-kejkijiet;

— is-sitwazzjoni tal-kosta taż-żona, fejn hemm portijiet kbar, affettwat il-preżenza ta’ prodotti esoġeni bħar-rum, l-aromi tal-vanilla u tal-ilma żahar u z-zokkor tal-kannamieli;

— il-kosta tal-Atlantiku ilha żmien żona importanti għall-produzzjoni tal-melħ, speċjalment madwar il-baċini ta’ Guérande, ta’ Noirmoutier u tal-île de Ré.

Minħabba li ilhom stabbiliti fit-territorju għal żmien twil, dawn l-ingredjenti ewlenin huma l-bażi tal-ispeċifiċità tal-prodott: il-bajd, il-ħalib u l-butir li jagħmlu għaġina ratba u li ddub, doża ġusta ta’ melħ u zokkor u t-taħlita aromatika ta’ alkoħol, vanilla u ilma żahar.

Dehra u sawra li ntirtu minn għarfien lokali speċifiku għaż-żona ġeografika

Rabta kawżali kbira tgħaqqad ċerti kwalitajiet tal-prodott, riżultat tal-metodi ta’ manifattura oriġinali, u l-lokalizzazzjoni ta’ dan l-għarfien fiż-żona ġeografika:

— id-dehra tal-prodott, il-forma u l-malja tiegħu ġejjin mill-iffurmar bl-idejn tiegħu;

— in-nefħa tal-“Brioche vendéenne”, il-qalba ħafifa mimlija toqob tagħha ġejjin mill-fermentazzjoni doppja bil-fażi tal-“pointage” (tlugħ) segwita mill-fażi tal-“apprêt” (mistrieħ);

— il-lewn dehbieni u l-irtubija huma l-frott ta’ ħami kkontrollat f’forn adattat;

— l-aromi fini tal-prodott huma ppreżervati minħabba li jiġi ppakkjat malajr.

Dawn il-prattiki li ġejjin mit-tradizzjoni, imorru lura għall-manifattura antika tal-kejkijiet tal-Għid jew tat-tiġijiet. Dawn għaddew mingħand in-nisa tad-dar għal għand il-furnara artiġjani, ġew ikkummerċjalizzati u llum għadhom jiġu mgħallma lill-apprendisti. Iż-żona tal-produzzjoni tal-“Brioche vendéenne” tiġbor fiha lill-operaturi kollha li llum huma esperti f’dan l-għarfien ta’ kif jimmanifatturaw il-prodott.

Reputazzjoni marbuta ma’ karatteristiċi taż-żona ġeografika

Il-fama tal-prodott hija dovuta kemm għall-għeruq lokali tiegħu kif ukoll għat-tixrid kbir tiegħu lil hinn miż-żona oriġinali tiegħu. It-tnejn huma marbuta ma’ ċerti karatteristiċi speċifiċi għaż-żona ġeografika.

Għalhekk, ir-rabta tan-nies mal-wirt kulinari tagħhom huwa karatteristika partikolari ta’ Vendée u d-dintorni tagħha. Dan is-sens ta’ appartenenza għal komunità u identità reġjonali qawwija waqqfu tradizzjoni twila ta’ kejkijiet tal-Għid li ntirtet mill-“Brioche vendéenne”, li għadha tkun preżenti fil-festi u fit-tiġijiet. Il-kompetizzjonijiet ta’ din il-ġawhra gastronomika żammew dan l-entużjażmu.

Minħabba l-pożizzjoni tagħha, iż-żona ġeografika hija miftuħa għal turiżmu li żviluppa ħafna f’dawn l-aħħar għexieren ta’ snin. Is-sbuħija tal-kosta ta’ Vendée toffri opportunità unika għat-tixrid tar-reputazzjoni tal-“Brioche vendéenne”. Il-kuraġġ u l-entużjażmu tal-artiġjani u l-industrijalisti li ħadmu għall-promozzjoni tagħha huma parti minn kuntest ekonomiku kkaratterizzat mid-densità u d-dinamiżmu ta’ impriżi żgħar u medji stabbiliti fiż-żoni rurali. Il-prodott jirrappreżenta aktar minn 10 % tas-suq nazzjonali tal-kejkijiet (sors: panel SECODIP, 2001). Studju li sar minn OSER, Junior Entreprise de l’Ecole Supérieure d’Agriculture d’Angers (l-iskola superjuri tal-biedja ta’ Angers), sab li 45 % jafu bil-prodott. Dan il-perċentwal jitla’ għal 77 % fil-każ ta’ għarfien assistit (95 % fl-Ouest u 50 % fir-reġjun ta’ madwar Pariġi).

Il-“Brioche vendéenne” kienet partikolarment onorata mill-Kunsill Nazzjonali tal-Arti Kulinari fi L’Inventaire du patrimoine culinaire de la France (L-inventarju tal-wirt kulinari ta’ Franza) iddedikat lill-Pays-de-la-Loire (Edizzjoni Albin Michel, 1993): “Ilha għal għexieren ta’ snin tagħmel suċċess kbir lil hinn mil-limiti tar-reġjun tagħha.”

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) ĠU L 343, 14.12.2012, p. 1.